โฆษก ศบค.  ระบุ สถานการณ์การแพร่ระบาดของโรคโควิด-19 ดีขึ้น แต่ประชาชนต้องเฝ้าระวังและปรับพฤติกรรมให้เข้ากับสถานการณ์อย่างต่อเนื่อง
โฆษก ศบค. ระบุ สถานการณ์การแพร่ระบาดของโรคโควิด-19 ดีขึ้น แต่ประชาชนต้องเฝ้าระวังและปรับพฤติกรรมให้เข้ากับสถานการณ์อย่างต่อเนื่องนายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. กล่าวถึงมาตรการดูแลคนในพื้นที่กักกันที่พบวานนี้ (25 เม.ย. 63) มีจำนวนผู้ป่วยเพิ่มขึ้นกับอีกกลุ่มคือ แรงงานต่างด้าวที่อยู่ในประเทศไทย ซึ่งทางภาครัฐจะมีมาตรการดูแลอย่างไรบ้างนั้น ชี้แจงว่า กระทรวงสาธารณสุข จะเป็นหน่วยงานที่ดูแลและใช้มาตรการค้นหาเชิงรุก โดยมีทีมระบาดวิทยาและทีมที่จะเข้าไปตรวจสอบเพื่อลงพื้นที่ดูแลความเป็นอยู่ ทั้งด้านสิ่งแวดล้อมและสุขอนามัย แต่สิ่งที่สำคัญคือประชาชน แรงงานต่างด้าว และผู้ประกอบการ ต้องให้ความร่วมมือและปรับตัวให้เข้ากับสถานการณ์ในสภาวะปัจจุบันและเฝ้าระวังสังเกตอาการของตนเองอยู่ตลอดเวลาด้วย ซึ่งหากมีอาการควรรีบบอกเจ้าหน้าที่ทันที ส่วนกรณีหากสถานการณ์การแพร่ระบาดของโรคโควิด-19 ดีขึ้นแล้วประชาชนต้องปรับเปลี่ยนวิถีชีวิตใหม่อย่างไรนั้น เข้าใจว่าหลายคนอยากให้กลับเข้าสู่สภาวะปกติโดยเร็ว แต่ประชาชนต้องเข้าใจว่าสถานการณ์ดังกล่าวคนติดเชื้อส่วนใหญ่อยู่ในช่วงวัยทำงานและไม่แสดงอาการใดๆ ดังนั้นเราไม่รู้ว่าใครเป็นผู้ติดเชื้อ ซึ่งถึงแม้ขณะนี้สถานการณ์ดีขึ้น แต่เรายังคงต้องปฏิบัติเฝ้าระวังอย่างต่อเนื่อง และคงต้องใช้เวลาอีกนาน ซึ่งหากไม่ปฏิบัติต่อไปอาจะทำให้สถานการณ์กลับมาแย่ลงและทำให้การปฏิบัติงานที่ผ่านมาสูญเปล่า ซึ่งสิ่งที่จะทำให้สถานการณ์กลับมาปกติได้คือการมียารักษาโรคและมีวัคซีนป้องกันแต่จากข้อมูลล่าสุดพบว่าอาจเป็นต้นปีหน้าที่จะได้วัคซีนป้องกันโรคโควิด-19 ซึ่งขณะนี้สิ่งที่เราทำได้คือ ต้องปรับพฤติกรรมให้เข้าสถานการณ์ให้ได้